આ ફિલ્મમાં રહેલી તદ્દન ફેક બાબતોની યાદી બહુ મોટી છે. લિસ્ટ આ રહ્યું : શ્રદ્ધા કપૂરની બાર્બી ડૉલ છાપ ક્યુટનેસ, તેનું ગિટાર ખંજવાળવું, ગાતી વખતે તેના ફફડતા હોઠ અને તેનું બૉટલથી પાણી પીવું (જેમાં હોઠ સિવાયનો એકેય સ્નાયુ હલે નહીં), સાવ ટૂંકાં લગભગ પારદર્શક નાઇટવેઅર પહેરીને તેણે રમેલું શીખાઉ બાસ્કેટબૉલ, તેનાં મમ્મી-પપ્પાની હિંસક મગજમારી, શ્રદ્ધાએ અર્જુનને કરેલી બરફગોળો ચૂસતી હોય એવી ઑર્ગેનિક કિસ, અર્જુન કપૂરની ચાઇનીઝ માલ જેવી બિહારી બોલી, તેનું ખોટેખોટું બોલાયેલું ખોટું ઇંગ્લિશ, તેના કાલ્પનિક ગામની સ્કૂલ- જ્યાં સ્કૂલ એકદમ ચકાચક તાજી પેઇન્ટ કરેલી હોય પણ એમાં ટૉઇલેટ જ ન બનાવેલું હોય, દિલ્હીની કૉલેજના કાર્ટૂન જેવા ઇન્ટરવ્યુઅરો, સવારે ૯-૨૦એ વાગતા ઘડિયાળના ડંકા, અર્જુન કપૂરની બકવાસ ઇંગ્લિશમાં બોલાયેલી સ્પીચ અને એ સાંભળીને ખાલીખોટા ઇમ્પ્રેસ થયેલા નકલી બિલ ગેટ્સ. જી હા, આ ફિલ્મનું સૌથી ફેક અને હાસ્યાસ્પદ પાત્ર છે માઇક્રોસૉફ્ટના સર્વેસર્વા બિલ ગેટ્સ. ફિલ્મમાં કોઈ વાઇટ કલાકારને ચશ્માં પહેરાવીને તેના મોં પર બિલ ગેટ્સનો ચહેરો ચોંટાડી દીધો છે. એ ચહેરો જાણે સ્ટિકર ચોંટાડ્યું હોય એવો તદ્દન કાટૂર્નિનશ, ડરામણો અને ગંદો લાગે છે. આના કરતાં તો કોઈ સસ્તી ભોજપુરી ફિલ્મની સ્પેશ્યલ ઇફેક્ટ કે સ્નૅપચૅટનું ફેસ સ્વૉપ ફીચર વધુ વાસ્તવિક લાગે. જો સ્કૂલમાં ટૉઇલેટ બનાવવા માટે ફન્ડ જોઈતું હતું તો અત્યારે દેશભરમાં ચાલી રહેલી સ્વચ્છ ભારત મિશન ઝુંબેશ હેઠળ બનાવાયને? એમાં બિલ ગેટ્સને હેરાન કરવાની ક્યાં જરૂર હતી?